CELEX: 32020D1347
Language: ro
Date: 2020-09-25 00:00:00
Title: Decizia de punere în aplicare (UE) 2020/1347 a Consiliului din 25 septembrie 2020 privind acordarea unui sprijin temporar Regatului Spaniei în temeiul Regulamentului (UE) 2020/672 pentru atenuarea riscurilor de șomaj în situația de urgență generată de epidemia de COVID-19

29.9.2020   
               
               
                  RO
               
               
                  Jurnalul Oficial al Uniunii Europene
               
               
                  L 314/24
               
            
         DECIZIA DE PUNERE ÎN APLICARE (UE) 2020/1347 A CONSILIULUI
         din 25 septembrie 2020
         privind acordarea unui sprijin temporar Regatului Spaniei în temeiul Regulamentului (UE) 2020/672 pentru atenuarea riscurilor de șomaj în situația de urgență generată de epidemia de COVID-19
         CONSILIUL UNIUNII EUROPENE,
         având în vedere Tratatul privind funcționarea Uniunii Europene,
         având în vedere Regulamentul (UE) 2020/672 al Consiliului din 19 mai 2020 privind instituirea unui instrument european de sprijin temporar pentru atenuarea riscurilor de șomaj într-o situație de urgență (SURE) ca urmare a epidemiei de COVID-19 (1), în special articolul 6 alineatul (1),
         având în vedere propunerea Comisiei Europene,
         întrucât:
         
                     (1)
                  
                  
                     La 3 august 2020, Spania a solicitat asistență financiară din partea Uniunii în vederea completării eforturilor sale naționale de contracarare a impactului epidemiei de COVID-19 și pentru a răspunde la consecințele socioeconomice ale epidemiei resimțite de lucrători și de persoanele care desfășoară o activitate independentă.
                  
               
                     (2)
                  
                  
                     Se preconizează că epidemia de COVID-19 și măsurile extraordinare puse în aplicare de Spania pentru a limita epidemia și impactul său socioeconomic și asupra sănătății vor avea un impact semnificativ asupra finanțelor publice. Previziunile Comisiei din primăvara anului 2020 preconizau că Spania va avea un deficit public și o datorie publică de 10,1 % și, respectiv, de 115,6 % din produsul intern brut (PIB) până la sfârșitul anului 2020. De asemenea, previziunile intermediare ale Comisiei din vara anului 2020 preconizează că PIB-ul Spaniei va scădea cu 10,9 % în 2020.
                  
               
                     (3)
                  
                  
                     Epidemia de COVID-19 a imobilizat o parte substanțială a forței de muncă din Spania. Acest lucru a dus la o creștere neprevăzută și semnificativă a cheltuielilor publice ale Spaniei în ceea ce privește schema de șomaj tehnic, schemele similare destinate în mod specific lucrătorilor care desfășoară o activitate independentă și lucrătorilor din sectorul turismului, precum și pentru a sprijini măsurile de sănătate publică, astfel cum se arată la considerentele 4-9.
                  
               
                     (4)
                  
                  
                     Mai precis, „Decretul-lege regal 8/2020”, „Decretul-lege regal 11/2020” și „Decretul-lege regal 24/2020”, care sunt menționate în solicitarea Spaniei din 3 august 2020, au introdus o compensație salarială de până la 70 % din salariul de bază al angajaților trimiși în șomaj tehnic în cadrul schemei de șomaj tehnic „ERTE” (Expediente de Regulación Temporal de Empleo). Compensația este plafonată la maximum 1 098,09 EUR pe lună, aceasta putând fi majorată la 1 254,96 EUR pe lună sau la 1 411,83 EUR pe lună, în funcție de numărul de copii aflați în întreținerea beneficiarului.
                  
               
                     (5)
                  
                  
                     Autoritățile au introdus, de asemenea, o scutire totală sau parțială de la plata contribuțiilor de asigurări sociale, în funcție de dimensiunea întreprinderii și de luna anului, în ceea ce privește angajații care participă la „ERTE”. Scutirea reprezintă pierderi de venituri pentru guvern, care, în scopul punerii în aplicare a Regulamentului (UE) 2020/672, pot fi considerate echivalente cu cheltuielile publice.
                  
               
                     (6)
                  
                  
                     Pentru persoanele care desfășoară o activitate independentă, autoritățile au introdus o indemnizație pentru „încetarea activității” (și anume, suspendarea, integrală sau parțială, a activității independente), laolaltă cu scutiri de la plata contribuțiilor de asigurări sociale. Măsura prevede plăți lunare pe perioada în care întreprinderile sunt obligate să fie închise sau, dacă sunt deschise, în cazul în care cifra de afaceri a scăzut cu mai mult de 75 %.
                  
               
                     (7)
                  
                  
                     De asemenea, au fost introduse măsuri de sprijin specifice pentru „lucrătorii sezonieri permanenți” care nu au fost în măsură să revină la activitatea lor la datele prevăzute din cauza epidemiei de COVID-19, constând în indemnizații sau scutiri de la plata contribuțiilor de asigurări sociale pentru angajații care participă la „ERTE”, în temeiul „Decretului-lege regal 15/2020” și în aplicarea „Decretului-lege regal 8/2020”, care este menționat în solicitarea Spaniei din 3 august 2020.
                  
               
                     (8)
                  
                  
                     „Decretul-lege regal 8/2019”, „Decretul-lege regal 12/2019”, „Decretul-lege regal 7/2020” și „Decretul-lege regal 25/2020”, care sunt menționate în solicitarea Spaniei din 3 august 2020, au introdus o scutire pentru angajatori de la plata contribuțiilor de asigurări sociale (cu 50 %) pentru a sprijini „conservarea locurilor de muncă în sectorul turismului” în timpul stării de urgență și după aceasta, menținând, în același timp, un nivel minim de protecție socială pentru mai multe categorii de lucrători. Făcând media cheltuielilor lunare totale și a numărului de persoane pentru care întreprinderile au primit subvenții se obține o medie a cheltuielilor pe persoană pe lună de aproximativ 192 EUR.
                  
               
                     (9)
                  
                  
                     În fine, Spania a extins indemnizațiile de sănătate pentru a include lucrătorii absenți din cauza COVID-19 (fie că este vorba de lucrători aflați în izolare preventivă sau de lucrători infectați) în temeiul „Decretului-lege regal 6/2020” și al „Decretului-lege regal 13/2020”, care sunt menționate în solicitarea Spaniei din 3 august 2020. Măsura este similară schemei pentru accidente de muncă (și anume, indemnizațiile sunt mai generoase și sunt plătite din Fondul pentru securitate socială începând cu prima zi a concediului), indemnizațiile fiind plafonate la 75 % din salariul de bază.
                  
               
                     (10)
                  
                  
                     Spania îndeplinește condițiile pentru a solicita asistența financiară prevăzută la articolul 3 din Regulamentul (UE) 2020/672. Spania a furnizat Comisiei dovezi corespunzătoare conform cărora cheltuielile publice efective și planificate crescuseră cu 23 803 573 600 EUR la 1 februarie 2020 din cauza măsurilor naționale luate pentru contracararea efectelor socioeconomice ale epidemiei de COVID-19. Suma majorată direct legată de schema de șomaj tehnic „ERTE” și de măsurile similare destinate în mod specific persoanelor care desfășoară o activitate independentă și lucrătorilor din sectorul turismului constituie o creștere neprevăzută și semnificativă din cauza creșterii aproape imediate și fără precedent a numărului de beneficiari vizați de aceste scheme și a amplorii indemnizațiilor aferente în Spania. Spania intenționează să finanțeze 1 660 000 000 EUR din cuantumul majorat al cheltuielilor cu ajutorul fondurilor din partea Uniunii.
                  
               
                     (11)
                  
                  
                     Comisia a consultat Spania și a verificat creșterea neprevăzută și semnificativă a cheltuielilor efective și planificate legată direct de scheme de șomaj tehnic și de măsuri similare, precum și adoptarea unor măsuri relevante legate de sănătate în contextul epidemiei de COVID-19, menționate în cererea din 3 august 2020, în conformitate cu articolul 6 din Regulamentul (UE) 2020/672.
                  
               
                     (12)
                  
                  
                     Prin urmare, ar trebui acordată asistență financiară pentru a ajuta Spania să contracareze efectele socioeconomice ale perturbării economice semnificative cauzate de epidemia de COVID-19. Comisia ar trebui să adopte decizii privind scadențele, cu privire la valoarea și deblocarea ratelor și a tranșelor în strânsă cooperare cu autoritățile naționale.
                  
               
                     (13)
                  
                  
                     Prezenta decizie ar trebui să nu aducă atingere rezultatelor niciuneia dintre procedurile legate de denaturarea funcționării pieței interne care este posibil să fie întreprinse, în special în temeiul articolelor 107 și 108 din tratat. Aceasta nu încalcă cerința ca statele membre să notifice Comisiei potențialele ajutoare de stat în temeiul articolului 108 din tratat.
                  
               
                     (14)
                  
                  
                     Spania ar trebui să informeze periodic Comisia cu privire la execuția cheltuielilor publice planificate, pentru a permite Comisiei să evalueze măsura în care Spania a executat cheltuielile respective.
                  
               
                     (15)
                  
                  
                     Decizia de a acorda asistență financiară a fost luată ținând seama de nevoile existente și preconizate ale Spaniei, precum și de cererile de asistență financiară în temeiul Regulamentului (UE) 2020/672 deja înaintate sau prevăzute a fi înaintate de alte state membre, aplicând în același timp principiile egalității de tratament, solidarității, proporționalității și transparenței. În special, valoarea împrumutului a fost stabilită pentru a asigura respectarea normelor prudențiale aplicabile portofoliului de împrumuturi, astfel cum se specifică în Regulamentul (UE) 2020/672 al Consiliului,
                  
               ADOPTĂ PREZENTA DECIZIE:
         
            Articolul 1
            Spania îndeplinește condițiile stabilite la articolul 3 din Regulamentul (UE) 2020/672.
         
         
            Articolul 2
            
               (1)   Uniunea pune la dispoziția Spaniei un împrumut de maximum 21 324 820 449 EUR. Împrumutul are o scadență medie de maximum 15 ani.
            
            
               (2)   Perioada de disponibilitate a asistenței financiare acordate prin prezenta decizie este de 18 luni începând din prima zi după data de la care prezenta decizie produce efecte.
            
            
               (3)   Asistența financiară din partea Uniunii este pusă de Comisie la dispoziția Spaniei în maximum opt rate. O rată poate fi plătită în una sau mai multe tranșe. Scadențele tranșelor acordate în cadrul primei rate pot fi mai lungi decât scadența medie maximă menționată la alineatul (1). În acest caz, scadențele tranșelor ulterioare se stabilesc astfel încât scadența medie maximă menționată la alineatul (1) să fie respectată odată ce au fost deblocate toate ratele.
            
            
               (4)   Plata primei rate se face sub rezerva intrării în vigoare a acordului de împrumut prevăzut la articolul 8 alineatul (2) din Regulamentul (UE) 2020/672.
            
            
               (5)   Spania suportă costurile de finanțare ale Uniunii menționate la articolul 4 din Regulamentul (UE) 2020/672 pentru fiecare rată, plus orice comisioane, costuri și cheltuieli ale Uniunii care rezultă din orice finanțare legată de împrumutul acordat în temeiul alineatului (1) de la prezentul articol.
            
            
               (6)   Comisia decide cu privire la dimensiunea ratelor și la punerea la dispoziție a acestora, precum și cu privire la mărimea tranșelor.
            
         
         
            Articolul 3
            Spania poate finanța următoarele măsuri:
            
                        (a)
                     
                     
                        schema de șomaj tehnic „ERTE” (Expediente de Regulación Temporal de Empleo) pentru angajați, astfel cum se prevede în „Decretul-lege regal 8/2020 din 17 martie” (articolele 22-28 din capitolul II), în „Decretul-lege regal 18/2020 din 12 mai” și în „Decretul-lege regal 24/2020 din 26 iunie” (articolele 1-7);
                     
                  
                        (b)
                     
                     
                        măsurile extraordinare privind contribuțiile de asigurări sociale pentru angajații care fac obiectul „ERTE”, astfel cum se prevede în „Decretul-lege regal 8/2020 din 17 martie” (articolele 22-28 din capitolul II), „Decretul-lege regal 18/2020 din 12 mai” (articolele 1-4), „Decretul-lege regal 24/2020 din 26 iunie” (capitolul I, articolul 4 și dispoziția suplimentară 1);
                     
                  
                        (c)
                     
                     
                        indemnizația ca urmare a „încetării activității” și scutirile aferente privind plata contribuțiilor de asigurări sociale, astfel cum se prevede în „Decretul-lege regal 8/2020 din 17 martie” (articolul 17, astfel cum a fost modificat prin „Decretul-lege regal 11/2020 din 31 martie” (dispoziția finală 1.8) și prin „Decretul-lege regal 24/2020 din 26 iunie” (articolele 8, 9 și 10);
                     
                  
                        (d)
                     
                     
                        schema de sprijin pentru „lucrătorii sezonieri permanenți”, astfel cum este prevăzut în „Decretul-lege regal 15/2020 din 21 aprilie” (dispoziția finală 8) și în aplicarea „Decretului-lege regal 8/2020 din 17 martie” (articolul 24 în beneficiul acestor lucrători;
                     
                  
                        (e)
                     
                     
                        scutirea parțială a angajatorilor de la plata contribuțiilor de asigurări sociale pentru a sprijini „conservarea locurilor de muncă în sectorul turismului”, astfel cum este prevăzut în „Decretul-lege regal 8/2019 din 8 martie”, în „Decretul-lege regal 12/2019 din 11 octombrie”, în „Decretul-lege regal 7/2020 din 12 martie” (articolul 13 și în „Decretul-lege regal 25/2020” (dispoziția finală 4);
                     
                  
                        (f)
                     
                     
                        indemnizațiile de sănătate pentru lucrătorii absenți din cauza epidemiei de COVID-19, astfel cum se prevede în „Decretul-lege regal 6/2020 din 10 martie” (articolul 5, în „Decretul-lege regal 13/2020 din 7 aprilie” (dispoziția finală 1) și în „Decretul-lege regal 27/2020 din 4 august” (dispoziția finală 10).
                     
                  
         
            Articolul 4
            Spania informează Comisia, până la 30 martie 2021 și, ulterior, la fiecare șase luni, cu privire la execuția cheltuielilor publice prevăzute, până când cheltuielile publice prevăzute respective au fost executate integral.
         
         
            Articolul 5
            Prezenta decizie se adresează Regatului Spaniei.
            Prezenta decizie produce efecte la data notificării destinatarului acesteia.
         
         
            Articolul 6
            Prezenta decizie se publică în Jurnalul Oficial al Uniunii Europene.
         
         
            Adoptată la Bruxelles, 25 septembrie 2020.
            
               
                  Pentru Consiliu
               
               
                  Președintele
               
               M. ROTH
            
         
         
            (1)  JO L 159, 20.5.2020, p. 1.